કૃષ્ણચંદ્રની 'અન્નદાતા' વાર્તાનાં આ વાક્યો વાંચતામાં તો એક જમાનામાં સલમા સિદ્દીકી નામની માંડ કૉલેજમાં જતી થયેલી અલીગઢની મુસ્લિમ કન્યા રડી ઊઠી હતી. શુદ્ધ વાર્તાકલાના માપદંડને ઘડીભર બાજુએ મૂકી દઈએ, તો પણ ‘અન્નદાતા' વાર્તા આખા વિશ્વના સંવેદનશીલ વાચકોને રડાવીને વિચારતા કરી દેવામાં કામયાબ નીવડી હતી. કૃષ્ણચંદ્ર અનેક વાર વાર્તાની શિસ્તને અવગણીને સીધા ધારદાર તીર જેવાં વાક્યો લખી દેતા હતા, પણ વાચકોને એ તીરની પીડા એટલી બધી ગમતી કે કૃષ્ણચંદ્રની વાર્તાઓમાં જ આવતાં કાશ્મીરના નૈસર્ગિક સૌંદર્ય, ચાંદની, ઝરણાં અને પહાડોનાં વર્ણનને પણ તેઓ પછી વાંચતા. સલમા એવાં મુગ્ધ વાચકોમાંના એક હતાં.